**Anexă**

**SCHEMĂ**

**de ajutor de stat având ca obiectiv sprijinirea investiţiilor în construirea de capacităţi pentru producția de hidrogen verde în instalații de electroliză**

**I. Introducere**

ART. 1

Se instituie o schemă de ajutor de stat transparent, în baza secțiunii 4.1, punctul 4.1.2.1 Ajutoare pentru energia din surse regenerabile, din *Comunicarea Comisiei - Orientări privind ajutorul de stat pentru climă, protecția mediului și energie 2022* (denumită în continuare Comunicarea CEEAG 2022), **bazată pe procedură de ofertare concurențială**, pentru sprijinirea investițiilor în **construirea de noi capacităţi pentru productia de hidrogen verde în instalații de electroliză, inclusiv extinderea de capacități de producție a hidrogenului verde**, în scopul reducerii emisiilor de gaze cu efect de seră, creșterii ponderii surselor regenerabile de energie în mixul total de energie și creșterii adecvanței Sistemului Energetic Național.

ART. 2

(1) Acordarea ajutoarelor de stat în cadrul acestei scheme se va face în baza secțiunii 4.1 din Comunicarea CEEAG 2022, subsecțiunea 4.1.2.1 Ajutoare pentru energia din surse regenerabile.

(2) Prezenta schemă este elaborată în conformitate cu Planul Național de Redresare și Reziliență, denumit în continuare PNRR, şi contribuie la implementarea prevederilor specifice din reglementările Uniunii Europene şi naționale, precum şi ale strategiilor şi documentelor de politici publice naţionale și europene:

1. Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență;
2. Directiva (UE) 2018/2001 a Parlamentului European și a Consiliului privind promovarea utilizării energiei din surse regenerabile, cu modificările și completările ulterioare;
3. Directiva 2012/27/UE a Parlamentului European și a Consiliului din 25 octombrie 2012 privind eficiența energetică, de modificare a Directivelor 2009/125/CE și 2010/30/UE și de abrogare a Directivelor 2004/8/CE și 2006/32/CE, denumită în continuare Directiva privind eficiența energetică;
4. Decizia Comisiei 809/2021 de punere în aplicare a Planului Național de Redresare și Reziliență;
5. Comunicarea Comisiei referitoare la Orientările privind ajutoarele de stat pentru climă, protecția mediului și energie 2022;
6. Legea nr. 121/2014 privind eficiența energetică, cu modificările și completările ulterioare;
7. Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare;
8. Hotărârea Guvernului nr. 163/2004 privind aprobarea Strategiei naționale în domeniul eficienței energetice;
9. Hotărârea Guvernului nr. 203/2019 privind aprobarea Planului național de acțiune în domeniul eficienței energetice IV;
10. Hotărârea Guvernului nr. 1.076 din 4 octombrie 2021 pentru aprobarea [Planului național integrat](http://legislatie.just.ro/Public/DetaliiDocumentAfis/247875) în domeniul energiei și schimbărilor climatice 2021-2030.
11. Hotărârea Guvernului nr. 1.232 din 14 decembrie 2011 pentru aprobarea Regulamentului de emitere si urmarire a garantiilor de origine pentru energia electrica produsa din surse regenerabile de energie.
12. Ordonanța de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea [Ordonanței de urgență a Guvernului nr. 155/2020](https://legislatie.just.ro/Public/DetaliiDocumentAfis/245782) privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență;
13. Hotărârea Guvernului nr. 209/2022 pentru aprobarea Normelor metodologice  de aplicare a prevederilor Ordonanţei de urgenţă a Guvernului nr. 124/2021  privind stabilirea cadrului instituţional şi financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea şi completarea Ordonanţei de urgenţă a Guvernului nr. 155/2020  privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă.

**II. Obiectivul schemei**

ART. 3

Sprijinul financiar în cadrul prezentei scheme bazată pe procedură de ofertare concurențială este acordat pentru **construirea de noi capacităţi de productie a hidrogenului verde în instalații de electroliză, inclusiv**  **extinderea de capacități de producție a hidrogenului verde**, contribuind la atingerea obiectivelor asumate de România în cadrul PNRR – Componenta C6. Energie, măsura de investiții I2. *Infrastructura de distribuție a gazelor regenerabile (utilizarea gazului natural în combinație cu hidrogenul verde ca măsură de tranziție), precum și capacitățile de producție a hidrogenului verde sau utilizarea acestuia pentru stocarea energiei electrice.*

**III. Necesitatea implementării schemei**

ART. 4

(1) Implementarea prezentei scheme va contribui la realizarea următoarelor obiective:

1. reducerea emisiilor de carbon în atmosferă generate de sectorul energetic prin înlocuirea unei părţi din cantitatea de combustibili fosili consumaţi în fiecare an - cărbune, gaz natural;
2. o economie mai eficientă din punctul de vedere al utilizării surselor, mai ecologică şi mai competitivă, conducând la dezvoltarea durabilă, care se bazează, printre altele, pe un nivel înalt de protecţie şi pe îmbunătăţirea calităţii mediului;
3. atingerea obiectivelor Uniunii Europene privind producţia de energie din surse regenerabile prevăzute în Directiva (UE) 2018/2001 a Parlamentului European și a Consiliului privind promovarea utilizării energiei din surse regenerabile;
4. atingerea obiectivelor din Planul Național Integrat Energie și Schimbări Climatice 2021-2030, aprobat prin H.G. nr. 1.076/2021 privind ponderea globală de energie din surse regenerabile în consumul final brut de energie;
5. creşterea producţiei de hidrogen verde contribuind la obiectivele Pactului verde european ca strategie de creștere sustenabilă a Europei și combaterea schimbărilor climatice în concordanță cu angajamentele Uniunii de a pune în aplicare Acordul de la Paris și obiectivele de dezvoltare durabilă ale ONU;
6. atingerea obiectivului privind neutralitatea climatică, prevăzut în Regulamentul (UE) 2021/1119 al Parlamentului European și al Consiliului din 30 iunie 2021 de stabilire a cadrului pentru atingerea neutralității climatice și de modificare a Regulamentelor (CE) nr. 401/2009 și (UE) 2018/1999 ("Legea europeană a climei"), referitor la asigurarea, până cel tarziu în 2050 a unui echilibru la nivelul Uniunii între emisiile și absorbțiile de gaze cu efect de seră care sunt reglementate în dreptul Uniunii, astfel încât să se ajungă la zero emisii nete până la acea dată;
7. creşterea ponderii energiei regenerabile în totalul consumului de energie primară, ca rezultat al investiţiilor de creştere a puterii instalate de producere a hidrogenului verde.

(2) Prin realizarea proiectelor finanțabile în cadrul acestei scheme de ajutor se urmăreşte instalarea unor capacități de producție de hidrogen verde de cel puțin 100 MWH2out în instalații de electroliză până la 31 decembrie 2025, care să producă cel puțin 10.000 de tone de hidrogen anual din surse regenerabile de energie.

**IV. Domeniul de aplicare**

ART. 5

(1) Schema de ajutor de stat bazată pe procedură de ofertare concurențială se adresează categoriilor de beneficiari enunțați la art. 8.

(2) Microîntreprinderile, întreprinderile mici sau mijlocii (inclusiv întreprinderi nou înființate), cât și întreprinderile mari constituite în baza Legii nr. 31/1990 privind societățile, republicată, cu modificările şi completările ulterioare, sau constituite în conformitate cu legislaţia specifică din statul membru a cărei naţionalitate o deţin, care au depus la Ministerul Energiei oferta pentru acordarea ajutorului de stat, înaintea demarării lucrărilor, conform cerințelor din Ghidul specific, trebuie să aibă ca activitate înscrisă în statutul societăţii, principală sau între altele, activitatea privind producerea de energie electrică, corespunzătoare diviziunii 35: "Producţia şi furnizarea de energie electrică şi termică, gaze, apă caldă şi aer condiţionat" din codurile CAEN sau activitatea de fabricarea gazelor industriale corespunzătoare diviziunii 20 “Fabricarea substanţelor şi a produselor chimice”.

(3) Prezenta schemă bazată pe procedură de ofertare concurențială se aplică instalațiilor noi de producție a hidrogenului verde, inclusiv extinderilor de capacități de producție a hidrogenului verde.

(4) Capacitatea de stocare, ca parte componentă a procesului tehnologic de producere de hidrogen verde (stații complete de producere hidrogen verde cu o capacitate de furnizare a hidrogenului verde prin intermediul unei instalații de stocare), trebuie să fie proporțională cu capacitatea de producție. În cadrul proiectului se vor deconta cheltuieli cu capacitatea de stocare în limita a 20% din valoarea ajutorului solicitat.

(5) Producerea hidrogenului verde presupune utilizarea surselor de energie regenerabilă, cum ar fi eolian, hidro sau solar, astfel cum este prevăzut în Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile.

Energia din surse regenerabile folosită la producerea hidrogenului poate proveni de la capacități conectate direct la electrolizoare sau poate fi luată din SEN (obtinută din RES). În ambele cazuri, condițiile de contabilizare a energiei electrice ca fiind complet regenerabilă vor fi cele prevăzute în Regulamentul delegat privind adiționalitatea de completare a *Directivei (UE) 2018/2001 a Parlamentului European și a Consiliului prin stabilirea unei metodologii a Uniunii care stabilește norme detaliate pentru producție a combustibililor regenerabili lichizi și gazoși de origine nebiologică la momentul intrării sale în vigoare.* În acest sens,potențialii beneficiarii de ajutor de stat, la momentul depunerii ofertei, semnează și depun o declarație pe proprie răspundere prin care se angajează să respecte prevederile Directivei (UE) nr. 2018/2001 și ale Regulamentului Delegat privind adiționalitatea.

În ceea ce privește condițiile de economie a emisiilor pe întregul lanț valoric, beneficiarul va detalia în formularul de ofertă modul în care proiectul respectă prevederile art. 25(2) *din Directiva (UE) 2018/2001 a Parlamentului European și a Consiliului privind promovarea utilizării energiei din surse regenerabile,* cu modificările și completările ulterioare .

(6) Furnizorul ajutorului de stat în temeiul prezentei scheme este Ministerul Energiei.

**V. Definiţii**

ART. 6

(1) În sensul prezentei scheme, termenii şi expresiile de mai jos au următoarele semnificaţii:

a) costuri eligibile - costul determinat ca diferență dintre costurile de investiții și costurile neeligibile menționate în anexa 3 la schemă. Sunt elegibile doar costurile de investiții, nu și cele operaționale.

b) energie din surse regenerabile - înseamnă energia produsă de instalațiile care utilizează numai surse regenerabile de energie, astfel cum sunt definite la articolul 2 punctul (1) din Directiva (UE) 2018/2001 a Parlamentului European și a Consiliului, precum și cota în termeni ai puterii calorifice a energiei produse din surse regenerabile de energie în instalațiile hibride care utilizează și surse de energie convenționale și includ energie electrică regenerabilă utilizată pentru umplerea sistemelor de stocare conectate în spatele contorului (instalate în comun sau ca supliment la instalația regenerabilă), dar exclude electricitatea produsă ca urmare a sistemelor de stocare;

c) hidrogen din surse regenerabile (verde) - înseamnă hidrogen derivat numai din surse de energie regenerabilă, altele decât biomasa, în conformitate cu metodologiile stabilite pentru combustibilii de transport lichizi și gazoși regenerabili de origine nebiologică în Directiva (UE) 2018/2001;

d) producător de hidrogen verde - înseamnă un operator economic care produce hidrogen verde într-un electrolizor;

e) data acordării ajutorului de stat - înseamnă data la care dreptul legal de a primi ajutorul este conferit beneficiarului în conformitate cu regimul juridic naţional aplicabil, indiferent de data la care ajutorul se plăteşte întreprinderii respective;

f) demararea lucrărilor - înseamnă primul angajament ferm (de exemplu, de a comanda echipamente sau de a începe construcția) care face o investiție ireversibilă. Cumpărarea de terenuri și lucrări pregătitoare, cum ar fi obținerea autorizațiilor și efectuarea studiilor preliminare de fezabilitate, nu sunt considerate drept demararea lucrărilor. În cazul preluărilor de întreprinderi, „demararea lucrărilor” înseamnă data de achiziționare a activelor direct legate de unitatea preluată;

g) efect stimulativ - ajutorul poate fi considerat ca facilitând o activitate economică numai dacă are un efect de stimulare. Un efect stimulativ apare în cazul în care ajutorul determină beneficiarul să își schimbe comportamentul, să se implice într-o activitate economică suplimentară sau într-o activitate economică care respectă mediul, pe care, în absența ajutorului, nu ar desfășura-o sau ar desfășura-o în mod limitat sau diferit. Ajutoarele nu trebuie să sprijine costurile unei activități pe care beneficiarul ajutorului ar fi desfășurat-o oricum și nu trebuie să compenseze riscul comercial normal al unei activități economic. Demonstrarea unui efect stimulativ presupune identificarea scenariului factual și a scenariului contrafactual probabil în absența ajutorului.

h) valoarea ajutorului de stat– reprezintă valoarea solicitată de ofertant și nu poate depăși valoarea costurilor eligibile menționate la lit.a.

i) întreprindere - prin întreprindere se înțelege una sau mai multe entități juridice care formează o singură unitate economică, conform Comunicării Comisiei privind noțiunea de ajutor de stat astfel um este menționată la articolul 107 alineatul (1) din Tratatul privind funcționarea Uniunii Europene[[1]](#footnote-1).

j) furnizorul de ajutor de stat este Ministerul Energiei;

k) extinderea de capacități de producție a hidrogenului verde - creșterea capacității unui sistem de electroliză deja existent pentru producția de hidrogen verde.

**VI. Beneficiarii**

ART. 7

Potenţialii beneficiari pot fi:

* producătorii de gaz natural,
* microîntreprinderi, întreprinderi mici, mijlocii și mari producătoare de energie electrică,
* microîntreprinderi, întreprinderi mici, mijlocii și mari producătoare de hidrogen,
* unităţi administrativ-teritoriale,
* institute naționale de cercetare-dezvoltare în domeniul energiei, având personalitate juridică, definite prin OG 57/2002,

inclusiv asocieri/parteneriate formate din acești actori.

**VII. Condiţii de eligibilitate a beneficiarilor**

ART. 8

(1) Beneficiarii schemei trebuie să îndeplinească cumulativ următoarele condiţii:

1. au personalitate juridică, sunt legal constituiţi în conformitate cu legislaţia specifică din statul membru a cărui naţionalitate o deţin;
2. Beneficiarii întreprinderi au ca activitate înscrisă în statutul societăţii, principală sau între altele, activitatea privind producerea de energie electrică , corespunzătoare diviziunii 35: "Producţia şi furnizarea de energie electrică şi termică, gaze, apă caldă şi aer condiţionat" din codurile CAEN sau activitatea de fabricarea gazelor industriale corespunzătoare diviziunii 20 “Fabricarea substanţelor şi a produselor chimice”;
3. nu sunt în incapacitate de plată/ în stare de insolvenţă conform prevederilor Legii nr. 85/2014 privind procedurile de prevenire a insolvenţei şi de insolvenţă, cu modificările şi completările ulterioare, si O.U.G. 46/2013 privind criza financiară şi insolvenţa unităţilor administrativ-teritoriale, după caz;
4. nu sunt în stare de faliment, lichidare, au afacerile conduse de un administrator judiciar sau activităţile lor comerciale sunt suspendate ori fac obiectul unui aranjament cu creditorii sau sunt într-o situaţie similară cu cele anterioare, reglementată prin lege, ori fac obiectul unei proceduri legale pentru declararea lor în stare de faliment, lichidare, conducerea afacerilor de un administrator judiciar;
5. şi-au îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat;
6. este declarat într-o situaţie gravă de încălcare a prevederilor legislaţiei privind achiziţiile publice sau a obligaţiilor asumate printr-un contract/acord de finanţare din fonduri publice;
7. Solicitantul/reprezentantul legal al Solicitantului/Partenerului/Asociatului nua suferit condamnări definitive datorate unei conduite prefesionale îndreptată împotriva legii, decizie formulată de o autoritate de judecată ce are forţă de res judicata;
8. Solicitantul/reprezentantul legal al Solicitantului/Partenerului/Asociatuluinua fost subiectul unei judecăţi de tip res judicata pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;
9. nu fac obiectul unui ordin de recuperare neexecutat în urma unei decizii anterioare a Consiliului Concurenţei, a Comisiei Europene sau a altui furnizor/administrator de ajutor de stat, prin care un ajutor de stat a fost declarat ilegal şi incompatibil cu piaţa internă;
10. nu se află în dificultate, în conformitate cu prevederile *Orientările Comisiei privind ajutoarele de stat pentru salvarea și restructurarea întreprinderilor nefinanciare aflate în dificultate (2014/C 249/01)*.

**VIII. Condiţii de eligibilitate a proiectelor**

ART. 9

Condiţiile de eligibilitate a proiectelor sunt următoarele:

1. proiectul a fost selectat în baza procedurii de ofertare concurențială organizată pentru această schemă;
2. proiectul este implementat pe teritoriul României;
3. proiectul trebuie să vizeze construirea de noi capacităţi, inclusiv extinderea de capacitați de producție a hidrogenului verde;
4. proiectul respectă principiul “efectului stimulativ” conform prevederilor din Comunicarea CEEAG 2022;
5. Perioada de implementare a proiectului se încadrează în perioada de eligibilitate a cheltuielilor, respectiv activitățile considerate „demararea lucrărilor” se încadrează între data depunerii ofertei la Ministerul Energiei și data preconizată de finalizare, dar nu mai târziu de 31 decembrie 2025.
6. valoarea grantului solicitat nu depășește 50.000.000 euro pe întreprindere, pe proiect de investiții (echivalent în lei la cursul de 4,9195 lei/euro[[2]](#footnote-2)).

**IX. Durata**

ART. 10

Prezenta schemă se aplică de la data intrării în vigoare și până la data de 31 decembrie 2023.

**X. Bugetul schemei şi numărul estimat de beneficiari**

ART. 11

1. Bugetul total estimat al schemei este echivalentul în lei a sumei de 148.752.500 euro, compus din 114.425.000 euro *fonduri europene* asigurate prin Mecanismul de Redresare și Reziliență în cadrul Planului **Național de Redresare și Reziliență – Componenta C.6 Energie și *fonduri naționale* de 34.327.500 euro prin aplicarea procentului de supracontractare de 30%, în temeiul prevederilor art. 24 din** **O.U.G. nr. 124/2021, fiind defalcat astfel:**

| **Acțiune** | **Alocare fonduri europene (mil.euro)** | **Alocare buget PNRR cu supracontractare**  **(mil. euro)** |
| --- | --- | --- |
| Realizarea capacităţilor noi de producere, inclusiv extindere de capacități de producere a hidrogenului verde în instalații de electroliză | 114.425.000 | 148.752.500 |

*Cheltuielile pentru asistența tehnică aferentă derulării de către Ministerul Energiei a acestei măsuri de investiții sunt cuprinse în bugetul alocat măsurii de investiții I.2 (115.000.000 EURO) și sunt in valoare de 575.000 euro .*

(2) În anul 2022 se va organiza prima procedură de ofertare concurenţială. Dacă nu va fi epuizat bugetul schemei după primul apel competitiv, se va organiza o nouă procedură de ofertare concurenţială pentru suma rămasă neutilizată, iar Ministerul Energiei are obligația de a compatibiliza conținutul și regulile specifice apelurilor competitive viitoare cu noile modificări ale Directivei 2018/2001 (REDII), cu modificările si completările ulterioare, si a viitorului Regulament Delegat adiționalitate, precum și cu prevederile Deciziei CE de aprobare a schemei.

(3) Alocarea bugetară şi operaţiunile financiare derulate în vederea utilizării fondurilor prevăzute la alin. (1) se fac în conformitate cu prevederile OUG nr. 124/2021.

ART. 12

Din perspectiva bugetului alocat, numărul estimat al solicitanților care ar putea beneficia de ajutor de stat în cadrul prezentei scheme este de aproximativ 5.

**XI. Modalitatea de acordare a ajutorului de stat**

ART. 13

Măsurile de sprijin acordate solicitanţilor pentru realizarea de investiţii constau în acordarea de alocări financiare nerambursabile din fonduri europene ca urmare a selecției în cadrul procedurii de ofertare concurențială.

**XII. Valoarea maximă a finanţării nerambursabile (intensitatea ajutorului de stat)**

ART. 14

Ajutorul maxim care se poate acorda pentru un proiect de investiţii, per întreprindere, nu poate depăşi 50.000.000 euro.

ART. 15

Diferenţa până la valoarea totală a proiectului se acoperă de către beneficiar. Acesta trebuie să aducă o contribuţie financiară pentru diferenţa până la totalul costurilor eligibile fie din resurse proprii, fie din surse atrase, sub o formă care să nu facă obiectul nici unui ajutor de stat.

**XIII. Cheltuielile eligibile**

ART. 16

(1) Costurile eligibile sunt determinate ca diferență dintre costurile de investiții și costurile neeligibile menționate în anexa 3 la schemă. Sunt elegibile doar costurile de investiții, nu și cele operaționale.

(2) Valoarea ajutorului de stat reprezintă valoarea solicitată de ofertant și nu poate depăși valoarea costurilor eligibile menționate la alin.(1).

(3) Valoarea ajutorului solicitat va fi exprimată ca și ajutor pe MW H2out  instalat în electrolizoare (Euro/MWH2OUT).

(4) Ulterior încheierii contractului de finanţare, beneficiarul nu va mai putea primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii contractului de finanţare şi a returnării sumelor rambursate.

**XIV. Efectul stimulativ**

ART. 17

(1) Schemă se aplică numai ajutoarelor de stat care au efect stimulativ, conform prevederilor art. 6 alin. 1 lit. g din prezenta schemă.

(2) Se consideră că ajutoarele au efect stimulativ dacă solicitantul, în cadrul procedurii de ofertare concurențială, adresează Ministerului Energiei oferta, anterior demarării lucrărilor proiectului. Oferta conține cel puțin următoarele informaţii:

1. denumirea întreprinderii şi dimensiunea acesteia;
2. descrierea proiectului, inclusiv data începerii şi a încheierii acestuia;
3. obiectivele proiectului și rezultatele asteptate;
4. localizarea proiectului;
5. bugetul proiectului;
6. lista costurilor proiectului;
7. valoarea finanţării publice necesare pentru proiect;
8. analiza cost beneficiu;

(3) Dacă lucrările încep anterior îndeplinirii condițiilor prevăzute la alin. (2), întregul proiect nu va mai fi eligibil pentru ajutor.

(4) Ajutoarele acordate în cadrul prezentei scheme nu trebuie să sprijine costurile unei activități pe care beneficiarul ajutorului ar fi desfășurat-o oricum și nu trebuie să compenseze riscul comercial normal al unei activități economice.

**XV. Reguli privind cumulul ajutoarelor de stat**

ART. 18

Pentru acelaşi beneficiar şi aceleaşi cheltuieli eligibile, ajutorul de stat pentru investiţii acordat prin prezenta schemă nu se poate cumula cu niciun alt ajutor de stat de investiţii acordat, inclusiv de minimis.

**XVI. Modalitatea de derulare a schemei**

ART. 19

1. Furnizorul ajutorului de stat lansează procedura de ofertare concurențială pentru selecția proiectelor ce vor beneficia de finanțare sub condiția suspensivă de acordare a ajutorului după obtinerea deciziei Comisiei Europene de aprobare a prezentei scheme de ajutor de stat, în concordanță cu prevederile deciziei forului european.
2. Criteriul de selecție din cadrul procedurii de ofertare concurențială se bazează pe cuantumul ajutorului solicitat de ofertant potrivit art. 16 al prezentei scheme de ajutor de stat.
3. Perioada de depunere a propunerilor de proiecte pentru construirea de noi capacităţi pentru producția de hidrogen verde în instalații de electroliză, inclusiv extinderea de capacități de producție a hidrogenului verde, în cadrul procedurii de ofertare concurențială va fi anunțată pe pagina oficială de internet a Ministerului Energiei la adresa: [www.energie.gov.ro](http://www.energie.gov.ro)
4. Pentru a beneficia de prevederile prezentei scheme solicitanții vor încărca în platforma informatică dedicată PNRR oferta, anexele acesteia și alte documente solicitate prin ghidul specific.
5. Furnizorul de ajutor de stat semnează contracte de finanţare cu beneficiarii de ajutor de stat în urma procedurii de ofertare concurențială, după parcurgerea celor două etape ale procesului de evaluare, respectiv:
6. **Verificarea conformității administrative și a eligibilității ofertei**

Comisia de selecție constituită la nivelul furnizorului de ajutor de stat va verifica conformitatea administrativă a ofertei, în baza grilei de verificare, prezentată în Anexa nr.1 la prezenta schemă. După finalizarea procesului de verificare administrativă și a eligibilității tuturor ofertelor depuse în cadrul procedurii de ofertare concurențială ME va publica lista cu ofertantii acceptați, respectiv cu ofertanții respinși.

1. **Evaluarea tehnico-economică a ofertei**

Evaluarea tehnico-economică a ofertei va fi realizată de Comisia de selecție constituită la nivelul furnizorului de ajutor de stat în conformitate cu criteriul stabilit în Grila de evaluare tehnico-economică, prezentată în Anexa nr. 2.la prezenta schemă.

Conform criteriului din Grila de evaluare tehnico-economică a ofertelor, va obține un punctaj maxim (100 pct.) oferta care va avea cea mai mică valoare a ajutorului de stat solicitat/MWH 2OUT capacitate instalată în electrolizor și zero puncte oferta care va avea cea mai mare valoare a ajutorului de stat solicitat/MW capacitate instalată în electrolizor, cu descreșterea liniară a punctajului pentru valorile intermediare ale ajutorului de stat solicitat.

În urma evaluării tehnico-economice, oferta va primi un punctaj între 0 și 100 puncte.

Ofertele vor fi ordonate în funcție de punctajele obținute și înscrise pe lista pentru finanțare începând de la cele cu punctajul cel mai mare, până la acoperirea bugetului alocat.

După finalizarea procesului de verificare tehnico-economică a tuturor ofertelor depuse în cadrul procedurii de ofertare concurențială, ME va publica lista cu ofertanții selectați pentru finanțare, respectiv cu ofertanții respinși.

(6) Furnizorul de ajutor de stat semnează contractele de finanţare cu beneficiarii selectați în urma parcurgerii celor două etape ale procesului de evaluare menționate la alin. (5) doar după emiterea deciziei de aprobare a schemei de ajutor notificabile de către Comisia Europeană.

(7) Ministerul Energiei nu va fi considerat răspunzător pentru vreun prejudiciu în cazul schimbării anumitor condiții prevăzute în proiectele reglementărilor europene relevante după selectarea beneficiarilor schemei și până la emiterea de către Comisia Europeană a deciziei de aprobare a prezentei scheme, respectiv intrarea in vigoare a noilor modificări ale Directivei 2018/2001 (REDII) si a Regulamentul delegat al Comisiei adoptat în temeiul articolului 27 alineatul (3) din Directiva (UE) 2018/2001 (Regulamentului Delegat privind adiționalitatea). Beneficiarii din cadrul acestei proceduri de ofertare își asumă întreaga răspundere în raport cu eventualele prejudicii pe care le-ar putea suferi în situația descrisă. De asemenea, beneficiarii își asumă riscurile ce pot decurge cu privire la cheltuielile efectuate în vederea pregătirii și implementării acestor și atingerea rezultatelor preconizate.

(8) Alocările specifice de ajutoare vor fi acordate în cadrul acestei scheme numai după emiterea deciziei Comisiei Europene de autorizare a schemei.

(9) Derularea schemei de ajutor în cadrul procedurii de ofertare concurențială se va realiza în conformitate cu prevederile Comunicării CEEAG 2022, respectiv ale ghidului specific.

**XVII. Reguli privind publicarea, informarea, raportarea şi monitorizarea ajutoarelor de stat**

ART. 20

În vederea asigurării transparenţei şi a unui control eficient al ajutoarelor de stat, în conformitate cu art. 3 din Regulamentul (UE) 2015/1.588 privind aplicarea articolelor 107 şi 108 din Tratatul privind funcţionarea Uniunii Europene anumitor categorii de ajutoare de stat orizontal, furnizorul de ajutor de stat aplică prevederile referitoare la procedura de informare şi de avizare prevăzute în Ordonanţa de urgenţă a Guvernului nr. 77/2014, aprobată cu modificări şi completări prin Legea nr. 20/2015, cu modificările ulterioare.

ART. 21

Prezenta schemă se publică integral pe pagina oficială de internet a Ministerului Energiei (<http://energie.gov.ro/>).

ART. 22

Beneficiarii vor asigura vizibilitatea fondurilor din partea Uniunii, inclusiv, atunci când este cazul, afișând emblema Uniunii și o declarație de finanțare corespunzătoare cu următorul conținut: „finanțat de Uniunea Europeană - NextGenerationEU”, precum și prin oferirea de informații specifice coerente, concrete și proporționale unor categorii de public diverse, care includ mass-media și publicul larg, cu respectarea prevederilor Manualului de identitate vizuală a PNRR elaborat de către MIPE.

ART. 23

Beneficiarii sunt obligaţi să raporteze, în conformitate cu prevederile Contractului de finanţare, stadiul realizării lucrărilor, precum şi să furnizeze alte informaţii suplimentare, la cererea furnizorului de ajutor de stat.

ART. 24

(1) Furnizorul de ajutor de stat este obligat să păstreze toate informaţiile referitoare la ajutoarele acordate în cadrul schemei de ajutor de stat (documentele justificative aferente ajutorului de stat acordat) pentru o perioadă de 10 ani începând de la data acordării ultimului ajutor, dar nu mai puțin de o perioadă care expiră după 5 ani de la data de 31.12.2026, pentru a stabili dacă sunt respectate toate condițiile de acordare prevăzute în decizia de autorizare a Comisiei Europene a schemei de ajutor de stat.

(2) Beneficiarii ajutorului de stat sunt obligaţi să păstreze, pentru o perioadă de 10 ani începând de la data ultimului ajutor acordat în cadrul schemei, toate documentele necesare şi să ţină o evidenţă specifică a ajutoarelor de care au beneficiat conform prezentei scheme.

ART. 25

Furnizorul de ajutor de stat transmite Consiliului Concurenţei orice informaţie solicitată cu privire la prezenta schemă de ajutor de stat.

ART. 26

Furnizorul de ajutor de stat transmite Consiliului Concurenţei raportări anuale cu privire la implementarea schemei în conformitate cu Regulamentul privind procedurile de monitorizare a ajutoarelor de stat, pus în aplicare prin Ordinul preşedintelui Consiliului Concurenţei nr. 175/2007, şi cu Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (UE) 2015/1589 al Consiliului de stabilire a normelor de aplicare a articolului 108 din Tratatul privind funcţionarea Uniunii Europene.

ART. 27

Furnizorul de ajutor de stat monitorizează respectarea condiţiilor şi criteriilor de eligibilitate prevăzute în prezenta schemă pe toată durata de derulare a acesteia şi are obligaţia de a supraveghea permanent ajutoarele acordate, aflate în derulare şi de a dispune măsurile care se impun, iar în situaţia în care constată nerespectarea acestor criterii, furnizorul de ajutor de stat întreprinde toate demersurile necesare pentru recuperarea ajutorului acordat, inclusiv a dobânzilor aferente, calculate conform prevederilor Ordonanţei de urgenţă a Guvernului nr. 77/2014, aprobată cu modificări şi completări prin Legea nr. 20/2015, cu modificările ulterioare, şi celorlalte prevederi comunitare în vigoare.

ART. 28

Furnizorul de ajutor de stat asigură publicarea, pe website-ul Ministerului Energiei, a următoarelor informaţii relevante privind schema de ajutor, conform punctelor 58 și 61 din Comunicarea CEEAG 2022:

(a) textul integral al schemei de ajutor aprobate și dispozițiile sale de punere în aplicare;

(b) informații privind fiecare ajutor acordat în cadrul schemei de ajutor.

ART. 29

În vederea verificării ex-ante a eligibilităţii potenţialilor beneficiari ai măsurilor de ajutor, în conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul preşedintelui Consiliului Concurenţei nr. 437/2016, furnizorul de ajutor de stat are obligaţia încărcării schemei în Registrul general al ajutoarelor de stat acordate în România (RegAS), în termen de 5 zile lucrătoare de la data intrării în vigoare a acesteia.

1. Potrivit paragrafului nr.11 din Comunicării Comisiei privind noțiunea de ajutor de stat astfel cum este menționată la articolul 107 alineatul (1) din Tratatul privind funcționarea Uniunii Europene (2016/C 262/01), publicată în Jurnalul Oficial al Uniunii Europene C 262/19.07.2016. [↑](#footnote-ref-1)
2. Cursul mediu de schimb de 4,9195 lei prevăzut în Acordul de tip operațional între Comisia Europeană și România semnat in data de 25 mai 2022. [↑](#footnote-ref-2)